钦定古今图书集成/明伦汇编/官常典/第730卷 > 燕宁
## 钦定古今图书集成/明伦汇编/官常典/第730卷 > 燕宁

按《金史》本传：“宁初为莒州提控，守天胜寨，与益都田
琢、东平蒙古网相依，为辅车之势。山东虽残破，犹倚
三人为重。红袄贼五公喜据注子堌，率众袭据沂州，
宁击走之，遂复沂州。语在《田琢传》。宁既屡破红袄贼，
招降胡七、胡八，引为腹心，贼中闻之，多有欲降者。累
官遥授同知安化军节度使事，山东安抚副使。兴定”
四年，封东莒公，益都府路皆隶焉。五年，与蒙古纲、王
庭、王保全东平，以功迁金紫光禄大夫。还天胜，战死。
蒙古纲奏：“宁克尽忠孝，虽位居上公，祖考未有封爵，
身没之后老稚无所衣食，乞降异恩，以励节义之士。”
诏赠故祖皋银青荣禄大夫，祖母张氏范阳郡夫人，
父希迁金紫光禄大夫，母彭氏、继母许氏、妻霍氏，皆
为范阳郡夫人，族属五十二人皆廪给之。自益都张
林逐田琢，继而宁死，蒙古纲势孤，徙军邳州，山东不
复能守矣。